方岳
古人行
古人二十四，已自取亿印。
加我三十一，拥褐猿猱迳。
古人三十六，已自叹头颅。
加我十九年，雪颔埋霜须。
春风秋月五十五，青山白云自今古。
与其浮沈於不卿不相之间，孰愈自适於老圃老农之伍。
休休休，仰面看人吾所羞。
莫莫莫，天下事堪几回错。
既不能致君乎唐虞，又不能收身於樵渔。
提携手板聊复尔，安用局促辕下驹。
昌黎老韩手笔大，光范三书看渠破。
号天叫地为一官，宰相须还贾耽做。
不如荷葭坞中之把茅，卧听松声三峡涛。
开门夜半划长啸，已笑古人山月高。